钦定古今图书集成/明伦汇编/宫闱典/第010卷 > 《上清储祥宫成贺德音表》前人
## 钦定古今图书集成/明伦汇编/宫闱典/第010卷 > 《上清储祥宫成贺德音表》前人

臣轼言：“伏睹九月二十七日德音，以上清储祥宫成，
减决四京及诸道见禁罪人者。灵光下烛，庆新宫之
落成；霈泽旁流，洗庶狱之多罪，散为和气，坐致丰年。
臣某诚懽诚忭，顿首顿首。”臣闻舜禹之心，以奉先为
孝本；释、老之道，以损己为福田。永惟坤作之成，每辞
天下之养。卑宫何陋？大练为安。故能捐万金之资，以
“成二圣之意。为国迎祥，而国无所费；与民祈福，而民
不知劳。銮辂亲临，神灵昭格。睹士女之和会，既同其
休；念囹圄之幽囚，或非其罪。用孚大号，以达惠心。恭
惟太皇太后陛下，恭俭以仁，明哲作则。爱惜帑廪，不
供浮费之私；重慎典刑，每存数赦之戒。一宽汤网，众
识尧心。”臣以从官，出临近甸。率吏民而拜庆，助父老
之欢谣。永望阙庭，实同咫尺。